
          REPUBLIKA HRVATSKA
KRAPINSKO-ZAGORSKA ŽUPANIJA
  UPRAVNI ODJEL ZA ZDRAVSTVO, 
SOCIJALNU POLITIKU, BRANITELJE,
       CIVILNO DRUŠTVO I MLADE
KLASA: 550-01/26-01/08
URBROJ: 2140-09/6-26-1
Krapina, 28. srpnja 2026.

                                                                                       
      	Na temelju članka 17. Statuta Krapinsko-zagorske županije („Službeni glasnik Krapinsko-zagorske županije“, broj 13/01, 5/06, 14/09, 11/13, 26/13, 13/18, 5/20 i 10/21 – pročišćeni tekst) i odredbi Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije („Službeni glasnik Krapinsko-zagorske županije“, broj 24/14) upućuje se  

Javni poziv
za savjetovanje s javnošću u postupku donošenja 
Odluke o uvjetima i postupku ostvarivanja prava iz programa socijalne skrbi

Krapinsko-zagorska županija pokreće postupak donošenja Odluke o uvjetima i postupku ostvarivanja prava iz programa socijalne skrbi. 
Važeću Odluku o uvjetima i postupku ostvarivanja prava iz programa socijalne skrbi („Službeni glasnik Krapinsko-zagorske županije», broj 38/22) donijela je Županijska skupština na svojoj 9. sjednici, održanoj dana 22. rujna 2022. godine. Odluku o izmjenama Odluke o uvjetima i postupku ostvarivanja prava iz programa socijalne skrbi („Službeni glasnik Krapinsko-zagorske županije», broj 6/24) donijela je Županijska skupština na svojoj 16. sjednici, održanoj dana 6. ožujka 2024. godine. Predložene izmjene Odluke rezultat su usklađivanja Odluke sa Zakonom o općem upravnom postupku („Narodne novine“, broj 47/09 i 110/21), praćenja socijalne situacije i potreba na području Županije, kao i iskustva tijekom primjene dosadašnje Odluke u praksi. 
Naime, potrebno je bilo uskladiti važeću Odluku sa Zakonom o općem upravnom postupku („Narodne novine“, broj 47/09 i 110/21) u dijelu koji se odnosi na izvršenje rješenja nadležnog tijela o ostvarivanju prava, odnosno da žalba protiv rješenja ove Odluke ne odgađa izvršenje rješenja, sukladno Zakonu o općem upravnom postupku. 
Uvažavajući potrebe na području županije i ostale propise kojima se reguliraju prava iz socijalne skrbi predlaže se uvođenje novih prava iz programa socijalne skrbi. Predlaže se konkretnije definiranje prava na jednokratnu novčanu pomoć te se uz postojeća uvode i uređuju nova prava na jednokratnu novčanu pomoć za sufinanciranje troškova medicinski pomognute oplodnje, novčanu pomoć za liječenje i troškove prijevoza onkoloških pacijenata, jednokratnu novčanu pomoć za podmirenje dijela troškova rane razvojne podrške i rehabilitacijskih te terapijskih postupaka djece s teškoćama u razvoju te jednokratnu novčanu pomoć za mlade bez odgovarajuće roditeljske skrbi. 
U dijelu Odluke koji se odnosi na jednokratnu novčanu pomoć zbog osobito i trenutačno teških životnih prilika proširuje se krug dosadašnjih korisnika te bi pravo na jednokratnu novčanu pomoć ostvarile i žrtve obiteljskog nasilja, a koje se nalaze u teškoj materijalnoj situaciji. 
Također, predlaže se povećanje iznosa jednokratne novčane pomoći za treće i svako daljnje novorođeno dijete, jednokratne novčane pomoći roditelju prvog djeteta rođenog prvog dana u kalendarskoj godini, jednokratne novčane pomoći za višestruki porod i jednokratne novčane pomoći nakon zasnivanja posvojenja. Ostale izmjene od manjeg su značaja i ne mijenjaju u bitnom važeću Odluku. 
U cilju unapređenja partnerskog odnosa s građanima i pružateljima socijalnih usluga, neminovno je sudjelovanje svih zainteresiranih u postupku donošenja pravne regulative kojom se definiraju prava iz programa socijalne skrbi. Cilj je u otvorenom dijalogu iznaći efikasne i efektivne/optimalne načine razvoja prava iz sustava socijalne skrbi na području Krapinsko-zagorske županije.
Sukladno odredbama Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije, pozivamo javnost – građane, ustanove socijalne skrbi, ostale pružatelje usluga socijalne skrbi, udruge koje djeluju u tom području, građanske inicijative, zaklade, javne i privatne ustanove te sve zainteresirane koji svojim prijedlozima i sugestijama mogu pridonijeti donošenju kvalitetne i provedive Odluke o uvjetima i postupku ostvarivanja prava iz programa socijalne skrbi da se odazovu i daju svoj doprinos oblikovanju ovog važnog dokumenta. Svoja mišljenja i očitovanja možete u pisanom obliku na propisanom obrascu poslati na adresu Krapinsko-zagorska županija, Upravni odjel za zdravstvo, socijalnu politiku, branitelje, civilno društvo i mlade, Magistratska 1, Krapina, te na adresu elektroničke pošte: zdravstvo@kzz.hr, zaključno do  27. kolovoza 2026. godine.
Svi u roku pristigli prijedlozi razmotrit će se i, oni prihvaćeni, ukomponirati u konačni prijedlog Odluke o uvjetima i postupku ostvarivanja prava iz programa socijalne skrbi koji će se uputiti Županijskoj skupštini na donošenje.




           PROČELNICA
                                                                                                 Martina Gregurović Šanjug

